“Vorskla”da oylik-maoshsiz qolib ketgan Sanjar Tursunov Qatarning “Al-Haraytiyat” klubi bilan shartnoma tuzdi

O‘zbekistonlik futbolchi Sanjar Tursunov Qatar Yulduzlar Ligasining “Al-Haraytiyat” klubi bilan 1,5 yillik shartnoma tuzdi. Bu haqda “Championat.asia” nashri ma’lumot berdi.

“Al-Haraytiyat” Yulduzlar Ligasidagi 14 klub orasida 13-turdan keyin 10-o‘rinni egallab turibdi. Klub hozirga qadar 12 ochko jamg‘arishga muvaffaq bo‘lgan: 3 ta g‘alaba, 3 ta durang va 7 ta mag‘lubiyat.
Ma’lumotga ko‘ra, “Al-Haraytiyat” avstraliyalik legioner Erik Partalu bilan xayrlashgan. Osiyolik legioner limitini esa Sanjar Tursunov bilan to‘ldirishga qaror qilgan.

Tursunov bunga qadar ham Qatar Yulduzlar Ligasida to‘p surgan bo‘lib, ayni vaqt chempionatida 7-pog‘onani egallab turgan “Umm Salal” sharafini himoya qilgandi.
“Al-Haraytiyat”ga qadar Sanjar Tursunov Ukrainaning “Vorskla” klubida harakat qilib, mavsum davomida 11 ta o‘yin o‘tkazdi va 3 ta gol urdi. Gollarning biri amaldagi chempion, Chempionlar Ligasi ishtirokchisi bo‘lgan Kiyevning “Dinamo” klubi darvozasiga kiritilgan.
Sanjar Tursunov OAVda bir necha bor chiqish qilib, “Vorskla” klubi futbolchilardan qarzdor ekani haqida aytgan va bir necha oydan buyon ular maoshsiz o‘ynayotganini ta’kidlagandi.
Ma’lumot uchun, Qatar Yulduzlar Ligasining “Al-Jaish” klubi safida o‘zbekistonlik yana bir futbolchi Sardor Rashidov harakat qiladi. Ayni vaqtda u 8 ta gol bilan to‘purarlar orasida bormoqda.